b'\n_START_ARTICLE_\nPuijon torni\n_START_SECTION_\nMatkailuk\xc3\xa4ytt\xc3\xb6\n_START_PARAGRAPH_\nTornin t\xc3\xa4rkein k\xc3\xa4ytt\xc3\xb6tarkoitus on matkailu. Tornin huippu sijaitsee 224 metri\xc3\xa4 Kallaveden pinnan yl\xc3\xa4puolella ja 306 metri\xc3\xa4 meren pinnan yl\xc3\xa4puolella. Ravintola sijaitsee hieman alempana. Tornissa toimii ravintola ja kahvila, tornin juurella on lis\xc3\xa4ksi matkamuistomyym\xc3\xa4l\xc3\xa4. Ylin yleis\xc3\xb6lle avoin kerros on n\xc3\xa4k\xc3\xb6alatasanne. Nykyisess\xc3\xa4 tornissa on k\xc3\xa4ynyt yli 5,5 miljoonaa vierasta._NEWLINE_Tornin juurella sijaitsevassa Puijon Majassa on my\xc3\xb6s ravintola sek\xc3\xa4 pieni 19 huoneen hotelli. Sek\xc3\xa4 tornin ett\xc3\xa4 Puijon Majan omistaa Kuopion kaupunki, ja ne on vuokrattu yksityiselle yritt\xc3\xa4j\xc3\xa4lle. Liiketoiminnasta on vastannut vuoden 2009 toukokuusta alkaen Puijon Huippu Oy.\n_START_SECTION_\nPy\xc3\xb6riv\xc3\xa4 ravintola\n_START_PARAGRAPH_\nPuijon nykyinen torni oli valmistuessaan Pohjoismaiden ensimm\xc3\xa4inen py\xc3\xb6riv\xc3\xa4ll\xc3\xa4 ravintolalla varustettu n\xc3\xa4k\xc3\xb6alatorni. Se toimi my\xc3\xb6s Tampereen silloisen kaupunginjohtajan Erkki Lindforsin innoituksena aloittaa N\xc3\xa4sinneula-rakennushanke._NEWLINE_Uuden tornin py\xc3\xb6riv\xc3\xa4\xc3\xa4 ravintolaa varten rakennettiin suunnittelijansa, tuolloin 22-vuotiaan kuopiolaisen Ky\xc3\xb6sti Helinin, mukaan viel\xc3\xa4 nyky\xc3\xa4\xc3\xa4nkin maailman suurin hammasrataskoneisto. Se on py\xc3\xb6ritt\xc3\xa4nyt ravintolaa rakentamisestaan vuonna 1963 l\xc3\xa4htien. T\xc3\xa4ysi kierros ymp\xc3\xa4ri kest\xc3\xa4\xc3\xa4 vaihteesta riippuen joko puoli tuntia tai tunnin. Helinin Konepajan lis\xc3\xa4ksi tarjouskilpailuun osallistui muiden muassa Kone Oy.\n_START_SECTION_\nAiemmat tornit\n_START_PARAGRAPH_\nM\xc3\xa4ell\xc3\xa4 on ennen nykyist\xc3\xa4 Puijon tornia sijainnut kaksi muutakin tornia. N\xc3\xa4ist\xc3\xa4 ensimm\xc3\xa4isen, 16-metrisen puisen tornin, rakennutti raatimies C. R. Dahlstr\xc3\xb6m jo vuonna 1856. Seuraava, arkkitehti Johan Victor Str\xc3\xb6mbergin suunnittelema 24-metrinen, tiilest\xc3\xa4 rakennettu graniittijalkainen torni valmistui vuonna 1906._NEWLINE_Puijon Pirtti valmistui puretun ensimm\xc3\xa4isen puutornin paikalle vuonna 1907. Pirtti toimi taukotupana retkeilij\xc3\xb6ille ja matkailijoille. Vuonna 1936 tehdyn laajennuksen my\xc3\xb6t\xc3\xa4 siit\xc3\xa4 tuli Puijon Maja._NEWLINE_Toisessa Puijon tornissa oli toisen maailmansodan aikana ilmavalvonta-asema. Se purettiin vuonna 1963, kun nykyinen torni valmistui._NEWLINE_14. lokakuuta 2006 vietettiin Puijon tornien 150-vuotisjuhlaa.'